REGULAMENTUL (CE) NR. 1159/2007 AL COMISIEI
din 2 octombrie 2007
de redeschidere a pescuitului de limbă de mare în zonele ICES (CIEM) IIIa, IIIb, IIIc, IIId (ape comunitare) de către nave care arborează pavilionul Suediei
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului (1), în special articolul 26 alineatul (4),
având în vedere Regulamentul (CEE) nr. 2847/93 al Consiliului din 12 octombrie 1993 de instituire a unui sistem de control aplicabil politicii comune din domeniul pescuitului (2), în special articolul 21 alineatul (3),
întrucât:
(1)
Regulamentul (CE) nr. 41/2007 al Consiliului din 21 decembrie 2006 de stabilire, pentru 2007, a posibilităților de pescuit și a condițiilor asociate pentru anumite stocuri de pește și grupe de stocuri de pește, aplicabile în apele comunitare și, pentru navele comunitare, în ape în care sunt necesare limitări ale capturilor (3), stabilește cotele pentru 2007.
(2)
La 8 iunie 2007, Suedia a comunicat Comisiei, în conformitate cu articolul 21 alineatul (2) din Regulamentul (CEE) nr. 2847/93, că va închide pescuitul de limbă de mare în apele din zonele ICES IIIa, IIIb, IIIc, IIId pentru navele care arborează pavilionul acesteia, începând cu 11 iunie 2007.
(3)
La 5 iulie 2007, în conformitate cu articolul 21 alineatul (3) din Regulamentul (CEE) nr. 2847/93 și cu articolul 26 alineatul (4) din Regulamentul (CE) nr. 2371/2002, Comisia a adoptat Regulamentul (CE) nr. 790/2007 (4) de interzicere a pescuitului de limbă de mare în apele din zonele ICES IIIa, IIIb, IIIc și IIId de către navele care arborează pavilionul Suediei sau sunt înregistrate în Suedia, începând de la aceeași dată.
(4)
În conformitate cu informațiile comunicate Comisiei de către autoritățile suedeze, o cantitate de limbă de mare este încă disponibilă în cadrul cotei suedeze din zonele IIIa, IIIb, IIIc, IIId. În consecință, pescuitul de limbă de mare în aceste ape de către nave care arborează pavilionul Suediei sau sunt înregistrate în Suedia ar trebui autorizat.
(5)
Această autorizație ar trebui să intre în vigoare la 3 septembrie 2007, pentru a permite pescuirea cantității respective de limbă de mare până la sfârșitul anului curent.
(6)
Regulamentul (CE) nr. 790/2007 ar trebui abrogat începând cu 3 septembrie 2007,
ADOPTĂ PREZENTUL REGULAMENT:
Articolul 1
Abrogare
Regulamentul (CE) nr. 790/2007 se abrogă.
Articolul 2
Intrare în vigoare
Prezentul regulament intră în vigoare în ziua următoare datei publicării în Jurnalul Oficial al Uniunii Europene. Acesta se aplică de la 3 septembrie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 octombrie 2007.